
Járműjavításban alkalmazott hegesztett kötések összehasonlító vizsgálata

Kulcsszavak: karosszéria; javítás; ívponthegesztés, ellenállás-ponthegesztés
Napjainkra az utakon közlekedő járművek száma jelentősen megnőtt, ebből adódóan nagyon
sok a közlekedési baleset. A kisebb balesetet szenvedett járművek egy része javítható, a
műszaki állapotuk helyreállítható, bőséges munkát adva ezzel a karosszérialakatos szakmának.
A járművet alkotó elemek csekély része csavarkötéssel van rögzítve (pl. első sárvédő,
motorháztető), míg nagyobb arányban találjuk a hegesztett illetve hegesztett-ragasztott
elemkapcsolatokat. A karosszériák alapanyaga jelentős mértékben még az acél, de alumínium
ötvözetből és szénszál kompozitból is készülnek önhordó vázak.
A javítási tevékenységek alkalmával a deformálódott méreteket visszaállítják (húzató padok
segítségével), majd a sérült elem lefejtése után következik annak visszahegesztése. Ezen a
ponton több lehetőség is adódik, amely csak részben felel meg a gyári technológiának.
Dolgozatomban két különböző, de a karosszéria javításban elterjedten használt hegesztési
eljárással készült hegesztett próbakötéseket fogok megvizsgálni, amely során a próbatesteket
szakítóvizsgálatnak teszem ki, és a kapott eredmények ismeretében az alábbi kérdésekre
keresem a választ.
Az adott próbakötések legjobb szilárdsági jellemzőinek eléréséhez milyen beállítást kell
alkalmazni adott ellenállás-ponthegesztő és fogyóelektródás védőgázas ívhegesztő készülékek
esetében? Elérhetőek-e azonos vagy hasonló szilárdsági jellemzők a két különböző hegesztési
eljárás alkalmazásával? Mennyire tekinthető egyenértékűnek a két különböző eljárással készült
karosszéria javítási folyamat hegesztett kötése?
Elsőnek a gépjárművek karosszéria kialakításait ismertetem, majd a különböző ponthegesztési
eljárásokat szeretném bemutatni. Ezt követően dolgozatom további részében, egy gyári
ponthegesztett kötést és több, saját magam által készített próbatestet fogok a járműjavításban
alkalmazott ellenállás-ponthegesztéssel, és fogyóelektródás védőgázas ívhegesztéssel MAG
eljárással létrehozni, és szakítóvizsgálat alá vetni.
Ezeknek az eredményeit ismertetve levonom a következtetéseket, és összegzem a dolgozatom
kutatásának eredményét.



